Kripos bistår i Haugesund
STAVANGER/OSLO (TV 2 Nettavisen): En 28 år gammel mann ble mandag funnet død i Haugesund. Dødsfallet ble varslet av en nabo, og betraktes som mistenkelig. Politiet vil ikke si hva som har skjedd med mannen.
- Mannen ble funnet død ved 10-tiden i dag. Vi etterforsker saken som et mistenkelig dødsfall, sa operasjonsleder Thor Gunnar Westlye Haugaland og Sunnhordland politidistrikt til TV 2 Nettavisen mandag formiddag.
Mandag kveld er det lite nytt å berette, utover at Haugesund-politiet ba om - og fikk - bistand fra Kripos. Etterforskerne fra Kripos var på plass i Haugesund mandag ettermiddag, og har mandag kveld gjennomsøkt mannens bolig, melder TV 2 Nyhetene.
Ifølge Westlye var det en nabo som fant mannen død og som varslet politiet.
- Vi vet foreløpig ikke om det ligger noen kriminelt bak dødsfallet, sier Westlye.
- Vi jobber nå på stedet med krimteknikere for å forhåpentligvis få konstatert hva dette dreier seg om, sa politiførstebetjent Torbjørn d.y. Nervik til TV 2 Nettavisen mandag ettermiddag.
Mannen som varslet politiet om dødsfallet, var mandag formiddag i avhør.
Ifølge Radio Haugaland ble mannen funnet død i sitt hjem ved Kattanakk i Haugesund. Ifølge radiokanalen skal mannens hus være rasert.
- Det ønsker jeg ikke kommentere, sier Nervik til TV 2 Nettavisen.
Personer i kretsen rundt avdøde har i løpet av dagen blitt avhørt, men politiet kan foreløpig ikke si sikkert om de har med et drap å gjøre eller ei.